ຈັນທະວົງ ພະມີສິດ

ຈັນທະວົງ ພະມີສິດ ຫຼື “ອາເລັກ”  ເກີດທີ່ນະຄອນຫຼວງວຽງຈັນ ປະເທດລາວ ມີຊື່ຫຼິ້ນວ່າ "ອາເລັກ" ເປັນລູກຊາຍຄົນທີສອງຂອງທ່ານ ພູວົງ ພະມີສິດ ຮຽນຈົບປະລິນຍາຕີ ສາຍບໍລິຫານທຸລະກິດ ອັນຍະມະນີ ຈາກ ສ.ອາເມລິກາ ທີ່ໂຮງຮຽນ gemological institute of America ໃນປີ 2008. ຫຼັງຈາກຈົບມາກໍມາຊ່ວຍວຽກທຸລະກິດພໍ່ ເຊິ່ງແມ່ນຮ້ານ ຄໍາພູວົງ ພາຍຫຼັງທີ່ມາເບິ່ງກິດຈະການພ້ອມ ເອື້ອຍທີ່ຮຽນຈົບມາພ້ອມກັນ ປັດຈຸບັນເຮັດໃຫ້ທຸລະກິດຮ້ານຂາຍຄໍາພູວົງ ຂະຫຍາຍໄດ້ 7 ສາຂາ ແລະ ຈະຂະຫຍາຍຕື່ມອີກຕາມຕົວເມືອງໃຫຍ່ຂອງບັນດາແຂວງໃນປະເທດຕື່ມອີກ.

ແນວຄວາມຄິດລິເລີ່ມການຂະຫຍາຍສາຂາ?

ເຫດຜົນທີ່ຂະຫຍາຍກໍເພື່ອເປັນການຄວບຄຸມຄຸນນະພາບຂອງສິນຄ້າ ແລະ ອີກເຫດຜົນໜຶ່ງກໍແມ່ນເພື່ອສ້າງຄວາມສະດວກສະບາຍໃຫ້ແກ່ລູກຄ້າຮ້ານຄໍາພູວົງ ໃນທົ່ວປະເທດ.
. 

ຜ່ານມາກໍມີລູກຄ້າຈໍານວນໜຶ່ງມາຊື້ຄໍາຮ້ານເຮົາເພື່ອໄປຈໍາໜ່າຍ ແລະ ກໍມີຈໍານວນໜຶ່ງສວຍໂອກາດແອບອ້າງ ດັ່ງນັ້ນເຮັດໃຫ້ພວກເຮົາມີແນວຄິດທີ່ຈະຂະຫຍາຍທຸລະກິດໃຫ້ເປັນລະບົບຂຶ້ນ ເພື່ອປ້ອງກັນການແອບອ້າງ.

ກ່ຽວກັບຄຸນນະພາບ ແລະ ມາດຕະຖານຂອງແຕ່ລະສາຂາເຮົາຄຸ້ມຄອງແນວໃດ?

ຜ່ານມາທາງພວກເຮົາກໍໄດ້ມີການລອງຜິດ ລອງຖືກ ກ່ອນທີ່ຈະຂະຫຍາຍສາຂາໄປຕ່າງແຂວງ ເຊິ່ງທຸລະກິດຮ້ານຄໍາພູວົງແມ່ນເລີ່ມກິດຈະການມາແຕ່ປີ 1983 ຈົນມາປັດຈຸບັນແມ່ນ 35 ປີ ແລະ ໃນ 10 ປີຜ່ານມາພວກເຮົາຫາກໍສາມາດຂະຫຍາຍ 4 ສາຂາ ດັ່ງນັ້ນຈາກປະສົບການ ແລະ ບົດຮຽນທີ່ຖອດຖອນໄດ້ ພວກເຮົາຈຶ່ງວາງເປົ້າໝາຍວ່າ: 
ທຸກຜະລິດຕະພັນແມ່ນຕ້ອງຜະລິດຈາກສ່ວນກາງບ່ອນດຽວ ເພື່ອໃຫ້ສາມາດຄວບຄຸມດ້ານຄຸນນະພາບໄດ້ຕາມມາດຕະຖານຂອງຮ້ານຄໍາພູວົງທຸກປະການ.ດັ່ງນັ້ນໃນຈຸດນີ້ລູກຄ້າໃຫ້ມີຄວາມໝັ້ນໃຈໄດ້ເລີຍວ່າ: ບໍ່ວ່າທ່ານຈະຊື້ຢູ່ສາຂາໃດ ແມ່ນມາດຕະຖານອັນດຽວກັນ 100%.
.

ໃນວັນທີ 7 ຕຸລາຜ່ານມາກໍໄດ້ເປີດສາຂາທີ່ໂພນໂຮງ ແລະ ກຽມເປີດສາຂາທີ່ 7 ຢູ່ແຂວງໄຊຍະບູລີໃນອະນາຄົດຕັ້ງເປົ້າໄວ້ຕື່ມຢູ່ແຂວງຈໍາປາສັກ,ຄໍາມ່ວນ,ສະຫວັນນະເຂດ,ຫຼວງພະບາງ ແລະ ຖ້າເປັນໄປໄດ້ແມ່ນຈະໃຫ້ມີທົ່ວປະເທດ.

ນອກຈາກທຸລະກິດຮ້ານຂາຍຄໍາແລ້ວທ່ານຍັງມີທຸລະກິດໃດຕື່ມ?

ນອກຈາກທຸລະກິດດັ່ງກ່າວພວກເຮົາຍັງມີທຸລະກິດສວນພຶກສາ ເມືອງນາຊາຍທອງ ທີ່ເປີດບໍລິການໃນປີ 2016 ເຊິ່ງຕັ້ງເປົ້າໄວ້ເພື່ອສ້າງເປັນແຫຼ່ງທ່ອງທ່ຽວ ເປັນສວນອາຫານ ເປັນສວນຊົນເຜົ່າມົ້ງ ແລະ ກິດຈະກໍາທາງດ້ານວັດທະນະທໍາ ແລະ ກິລາ ເປັນບ່ອນພັກຜ່ອນຂອງມວນຊົນ ເປັນບ່ອນທັດສະນະສຶກສາ ພັນໄມ້ຕ່າງໆ. 
.

ມາຮອດປັດຈຸບັນ ກະແສຕອບຮັບຈາກສັງຄົມແມ່ນດີສົມຄວນ ພວກເຮົາຄາດຫວັງວ່າໃນອະນາຄົດ ສະຖານທີ່ແຫ່ງນີ້ຈະກາຍເປັນ “ແລນມາກ” ຂອງນະຄອນຫຼວງວຽງຈັນ.
.

ນອກນີ້ຍັງມີທຸລະກິດທາງດ້ານການເງິນ (Micro Finance Phouvong sap) ເນັ້ນໃສ່ການປ່ອຍເງິນກູ້ຂະໜາດນ້ອຍເພື່ອສົ່ງເສີມ ທຸລະກິດ SME ໃນວົງເງິນ ຕາມນະໂຍບາຍຂອງທະນາຄານກາງ ແລະ ໄດ້ເປີດບໍລິການໃນປີ 2018 ນີ້ເຊິ່ງເຫັນວ່າມີກະແສຕອບຮັບທີ່ດີ.
.

ອີກໜຶ່ງທຸລະກິດກໍແມ່ນ ພູວົງ ອະສັງຫາລິມະຊັບ ຈະເຮັດກ່ຽວກັບການຊື້-ຂາຍດິນ,ການບໍລິຫານຈັດການຊັບສິນ ເຊິ່ງໃນນີ້ເຮົາຈະແຍກອອກເປັນ 2 ກຸ່ມໃຫຍ່ຄື: ການບໍລິຫານຈັດການຊັບສິນ ແລະ ເປັນນາຍໜ້າອະສັງຫາລິມະຊັບ.
.

ໃນເຄືອຂອງ ພູວົງ ອະສັງຫາລິມະຊັບ ປັດຈຸບັນ ພວກເຮົາກໍມີອາພາດເມັນ 4 ຫຼັງ ໃນເຂດເມືອງສີສັດຕະນາກ ນະຄອນຫຼວງວຽງຈັນ ເຊັ່ນ: ມະໂນລາ ເຣຊີເດັນ, ໂຣມາ ອາພາດເມັນ, ສົມວິໄຊ ອາພາດເມັນ ແລະ ອາລິສາ ອາພາດເມັນ ເຊິ່ງລູກຄ້າສ່ວນໃຫຍ່ແມ່ນແຂກຕ່າງປະເທດ.
.

ນອກນີ້ຍັງມີທຸລະກິດກ່ຽວກັບອາຫານ ແລະ ເຄື່ອງດື່ມ ເຊັ່ນ: ຮ້ານອາຫານຍີ່ປຸ່ນ SUSHI MEGA LAOS ເປີດບໍລິການທົດລອງໃນເດືອນກັນຍາ 2018 ຜ່ານມາ,ລູກຄ້າແມ່ນເນັ້ນໃສ່ຜູ້ມັກອາຫານຍີ່ປຸ່ນ ແລະ ອາຫານເພື່ອສຸຂະພາບ ທີ່ຕ້ອງການຄວາມແປກໃໝ່ ຄວາມສົດສະໄຕ໌ແບບຍີ່ປຸ່ນ ດ້ວຍລາຄາທີ່ເໝາະສົມ, ພ້ອມນີ້ຍັງມີທຸລະກິດ “ແຟຣນຊາຍ ຄະມຸທີ” ເປັນເຄື່ອງດື່ມຊາໄຂ່ມຸກ ເຊິ່ງເປັນ ”ແບຣນ” ຕົ້ນກໍາເນີດມາຈາກປະເທດຍີ່ປຸ່ນ.
.

ພ້ອມນີ້ເຮົາຍັງມີ “ເອແອນບີ້ ແພນເຄັກ” ທີ່ເປີດບໍລິການໃນປີ 2017 ໃນອະນາຄົດມໍ່ໆນີ້ກໍຈະເປີດ “ປັນປັນ ຣີເສີດແອນຄາເຟ” ຈະເຮັດກ່ຽວກັບກະແລ້ມ ແລະ ເຂົ້າໜົມ ເຊິ່ງຈະ ”ແບຣນ” ທີ່ເຮົາສ້າງຂຶ້ນເອງ ໂດຍນໍາໃຊ້ສູດຈາກຕ່າງປະເທດ.

ປັດຈຸບັນກໍມີຫຼາຍກວ່າ 4 ບໍລິສັດທີ່ຮັບຜິດຊອບທ່ານແບ່ງເວລາແນວໃດ?

ສິ່ງສໍາຄັນທີ່ສຸດເລື່ອງການເຮັດທຸລະກິດແມ່ນ “ທີມງານ” ຊຶ່ງມີຄໍາຂວັນທີ່ວ່າ:“ຖ້າຢາກຍ່າງໄວ ຕ້ອງຍ່າງຄົນດຽວ ແຕ່ຖ້າຢາກຍ່າງໄກ ຕ້ອງຍ່າງເປັນທີມ” ດັ່ງນັ້ນໃນທຸກໆທຸລະກິດຂອງພວກເຮົາ ໃນແຕ່ລະຫົວໜ່ວຍທຸລະກິດ ພວກເຮົາຈະມີຫົວໜ້າສາຍງານ ມີຜູ້ຮັບຜິດຊອບແຕ່ລະໜ້າວຽກຢ່າງຊັດເຈນ ຈະມີການປຶກສາ, ການລາຍງານກັນຜ່ານເປັນລະບົບ. ສ່ວນຂ້າພະເຈົ້າກໍຈະໄດ້ມີເວລາໃຫ້ກັບຄອບຄົວຫຼາຍຂຶ້ນ.
ໃນທັດສະນະຂອງຂ້າພະເຈົ້າແມ່ນ: “ເຮັດວຽກໃຫ້ເຕັມທີ່ ໃຊ້ເວລາຢູ່ກັບຄອບຄົວໃຫ້ຫຼາຍ” ໝາຍຄວາມວ່າ:ໃນເວລາວຽກແມ່ນເຮັດເຕັມທີ່ ແຕ່ໝົດເວລາວຽກແລ້ວຖ້າບໍ່ມີອັນຈໍາເປັນຕ້ອງອອກງານພົບລູກຄ້າແລະງານສັງຄົມ ຕ້ອງໃຊ້ເວລາຢູ່ກັບຄອບຄົວໃຫ້ຫຼາຍທີ່ສຸດ 
.

ໂດຍສະເພາະແມ່ນລູກສາວ ຄືແກ້ວຕາດວງໃຈຂອງຂ້າພະເຈົ້າ. ຊຶ່ງປັດສະຍາໃນການໃຊ້ຊີວິດຂອງຂ້າພະເຈົ້າແລ້ວແມ່ນຄວາມສຸກ: “ຄວາມສຸກດີທີ່ສຸດ ແມ່ນຄວາມສຸກຂອງຄອບຄົວ’ ຂ້າພະເຈົ້າຍຶດຖືປັດສະຍາການໃຊ້ຊີວິດຢຸ່ 3 ຂໍ້ຄື: 1 ຄວາມສຸກ 2 ຄອບຄົວ 3 ເປົ້າໝາຍທີ່ຊັດເຈນ.

ຜ່ານການເຮັດທຸລະກິດ ທ່ານພົບສິ່ງທ້າທາຍຫຍັງແດ່?

ຄົນເຮົາເຕີບໃຫຍ່ ເຕີບໂຕໄປຕາມອາຍຸ ການເວລາ ປະສົບການ ສໍາລັບຂ້າພະເຈົ້າແລ້ວເຫັນວ່າ: 
ທຸກສິ່ງ ທຸກຢ່າງຄື: “ຄວາມທ້າທາຍ” ເຊັ່ນຂໍຍົກຕົວຢ່າງ:ທຸລະກິດຮ້ານຄໍາພູວົງ ທີ່ເກີດຂຶ້ນມາດົນກວ່າ 35 ປີ ຂ້າພະເຈົ້າກໍຍັງເຫັນວ່າມັນຍັງມີຄວາມທ້າທາຍ ບໍ່ວ່າຈະເປັນເລື່ອງຂອງການແຂ່ງຂັນ,ເລື່ອງຂອງເສດຖະກິດ,ເລື່ອງຂອງການຂະຫຍາຍຕົວ…ແລະ ອື່ນໆ. 
.

ສະນັ້ນເຮົາຈະຮັບມືກັບຄວາມທ້າທາຍໄດ້ແນວໃດ? ນັ້ນຄື ສິ່ງທີ່ທ້າທາຍກວ່າອີກ ເພາະເຮົາຈະສາມາດສືບສານຕໍ່ຍອດທຸລະກິດຂອງບັນພະບູລຸດໃຫ້ໝັ້ນຄົງໄດ້ແນວໃດ? ມັນຍິ່ງເຮັດໃຫ້ເຮົາຕ້ອງໄດ້ໃຊ້ມັນສະໝອງຫຼາຍຂຶ້ນ ເພື່ອໃຫ້ຢູ່ລອດແລ້ວ ແລະ ຕ້ອງຂະຫຍາຍຕົວໃຫ້ໄດ້ອີກດ້ວຍ.

ສະນັ້ນເຮົາຕ້ອງບໍ່ຖອຍ ຕ້ອງສູ້ຊົນ ຊອກຫາຫົນທາງເພື່ອກ້າວໄປໜ້າເລື້ອຍໆ ສິ່ງສໍາຄັນທີ່ຈະເຮັດໃຫ້ເຮົາສາມາດໄປໄດ້ເຮົາຕ້ອງຊອກ ”ລະບົບທີ່ທັນສະໄໝ” ເຂົ້າມາຊ່ວຍໃນດ້ານການບໍລິຫານ-ຈັດການ.

ທ່ານຍັງເຫັນຈຸດໃດໃນການຄຸ້ມຄອງພາກຫົວໜ່ວຍທຸລະກິດ ເອສເອັມອີ ຕ້ອງມີການປັບປຸງ? ເພື່ອໃຫ້ສາມາດແຂ່ງກັບຕ່າງປະເທດ ແລະ ບໍ່ໃຫ້ເຮົາເສຍປຽບທາງດ້ານການຄ້າ?
ສ່ວນໃຫຍ່ແລ້ວການເຮັດທຸລະກິດຂອງບ້ານເຮົາແມ່ນການນໍາເຂົ້າ ຫຼາຍກວ່າການສົ່ງອອກ ໂດຍລວມແລ້ວແມ່ນຈະເຮັດໃຫ້ເຮົາຂາດດູນການຄ້າກັບຕ່າງປະເທດ, ເພື່ອເຮັດໃຫ້ SME ບ້ານເຮົາສາມາດຂະຫຍາຍຕົວ ແລະ ມີຄວາມເຂັ້ມແຂງ ເຖິງວ່າຜ່ານມາ ທາງພາກລັດຈະໃຫ້ການສະໜັບສະໜູນຢູ່ແລ້ວ ແຕ່ຢາກໃຫ້ເພິ່ນເນັ້ນຕື່ມເລື່ອງຂອງການຜະລິດພາຍໃນໃຫ້ພຽງພໍ ສາມາດກຸ້ມກິນໄດ້, ກ່ອນທີ່ຈະລະດົມການສົ່ງອອກ ເພາະວ່າໃນເວລາໃດທີ່ພວກເຮົາສາມາດຜະລິດພາຍໃນ ແລະ ຊົມໃຊ້ພາຍໃນໄດ້ ການສົ່ງອອກມັນກໍຈະເກີດຂຶ້ນໄດ້ເປັນເງົາຕາມຕົວ.
.

ເພາະຖ້າເຮົາເລັງໃສ່ແຕ່ຜະລິດເພື່ອສົ່ງອອກ ບາງຄັ້ງສິນຄ້າສົ່ງອອກກັບສິນຄ້າຊົມໃຊ້ພາຍໃນມັນບໍ່ແມ່ນສິນຄ້າດຽວກັນ, ໃນເມື່ອວ່າສິນຄ້າພາຍໃນເປັນທີ່ຕ້ອງການເຮົາຄວນຜະລິດໃຫ້ຄົນໄດ້ກິນໄດ້ຢູ່ໄດ້ໃຊ້ກ່ອນເຊິ່ງມັນແນມເຫັນຕະຫຼາດທີ່ຊັດເຈນ.
.

ຂ້າພະເຈົ້າຂໍຍົກຕົວຢ່າງ: ປະເທດລາວເຮົາມີດິນດອນຕ່ອນຫຍ້າທີ່ອຸດົມສົມບູນ ສາມາດປູກພືດຜັກໄດ້ທຸກລະດູການ,ສາມາດປູກໄມ້ກິນໝາກໄດ້ເກືອບທຸກຊະນິດ,ສາມາດລ້ຽງສັດໄດ້ທຸກປະເພດ ແຕ່ຜ່ານມາສິນຄ້າດັ່ງກ່າວ ຍັງຖືກນໍາເຂົ້າຈາກປະເທດໄກ້ຄຽງຢ່າງຫຼວງຫຼາຍສົມຄວນ.
.

ຂ້າພະເຈົ້າເຊື່ອວ່າທາງພາກລັດເອງເພິ່ນກໍແນມເຫັນບັນຫາແລ້ວ ແຕ່ວ່າຂໍ້ມູນອາດຈະຍັງບໍ່ທັນໄດ້ທົ່ວເຖິງເທົ່າທີ່ຄວນ, ໂດຍສະເພາະໃນເຂດຫ່າງໄກສອກຫຼີກ ເຊິ່ງເຂົາເຈົ້າກໍສາມາດປູກໄດ້ ມີຜົນຜະລິດດີ ແຕ່ຜະລິດມາແລ້ວຈະໄປຂາຍໃສ? ສ່ວນຜູ້ທີ່ຊື້ກໍບໍ່ຮູ້ວ່າຢູ່ໃສແດ່ທີ່ມີຂາຍ?ຂ້າພະເຈົ້າເຊື່ອວ່າປະຊາຊົນລາວເປັນຄົນດຸໝັ່ນ ສາມາດຜະລິດໄດ້ພຽງແຕ່ວ່າເຂົາເຈົ້າຍັງບໍ່ເຫັນຊ່ອງທາງໃນການເຂົ້າເຖິງຢ່າງເປັນລະບົບທີ່ຊັດເຈນ.
ອີກບັນຫາໜຶ່ງຂ້າພະເຈົ້າຢາກຂໍຝາກເຖິງຊາວໜຸ່ມລຸ້ນໃໝ່ທີ່ກໍາລັງຈະຮຽນຈົບມາ ຜ່ານມາຈະເຫັນວ່າສ່ວນຫຼາຍພວກເຮົາມັກຈະເຮັດທຸລະກິດໄປຕາມກະແສ ຫຼື ວ່າຮຽນແບບຜູ້ນີ້ແລ້ວກະມາລົງມືເຮັດເລີຍ ເຊິ່ງທຸລະກິດພວກນີ້ສ່ວນຫຼາຍຈະເປັນທຸລະກິດທີ່ບໍ່ຍືນຍົງ. 

ຜ່ານມາເທົ່າທີ່ສັງເກດເຫັນຈະເປັນທຸລະກິດຂາຍກາເຟ ແລະ ເຄື່ອງນຸ່ງ ພໍເປີດໄປໄລຍະໜຶ່ງກໍຈະຍຸບໄປ (ຂາດທຶນ) ຂ້າພະເຈົ້າບໍ່ໄດ້ມີເຈດຕະນາຈະໄປໂຈມຕີທຸລະກິດເຫຼົ່ານີ້ ພຽງແຕ່ວ່າຖ້າຢາກຈະດໍາເນີນທຸລະກິດໃຫ້ມັນຍືນຍົງ ໝັ້ນຄົງຖາວອນ ນັກທຸລະກິດມືໃໝ່ຈະຕ້ອງໄດ້ສຶກສາກ່ຽວກັບທຸລະກິດໃຫ້ດີກ່ອນ, ຕ້ອງເຂົ້າໃຈຢ່າງເຖິງຖອງ,ຕ້ອງຫາຈຸດແຂງຂອງໂຕເອງໃຫ້ມັນໄດ້ ແລະ ລູກຄ້າຂອງເຮົາແມ່ນກຸ່ມໃດ? ທີ່ສໍາຄັນແມ່ນເຮັດແນວໃດເຮົາຈະສາມາດສ້າງຄວາມແຕກຕ່າງ.
.

ອີງໃສ່ບົດຮຽນທີ່ຂ້າພະເຈົ້າໄດ້ຖອດຖອນມາຈາກຕ່າງປະເທດ ແລະ ເປັນບົດຮຽນທີ່ຢາກຝາກໃຫ້ທຸລະກິດມືໃໝ່ບ້ານເຮົາແມ່ນ: ກ່ອນທີ່ຈະເປັນເຖົ້າແກ່ ຫຼື ເປັນນາຍ ຄວນຈະຜ່ານການເປັນລູກນ້ອງມາກ່ອນ ເພາະເຮົາຈະສາມາດເຂົ້າໃຈ ແລະ ບໍລິຫານຄົນໄດ້ດີທີ່ສຸດ. 
.

ຄົນເອີຣົບເປັນຫຍັງຈຶ່ງເກັ່ງກວ່າຄົນອາຊີ? ຄວາມຈິງການສຶກສາລະຫວ່າງຄົນອາຊີ ແລະ ເອີຣົບ ບໍ່ໄດ້ແຕກໂຕນກັນຫຼາຍ ພຽງແຕ່ວ່າຄ່ານິຍົມຂອງຄົນເອີຣົບ ແມ່ນເຂົາເຈົ້າຈະເລີ່ມເຮັດວຽກແຕ່ອາຍຸຍັງນ້ອຍ 
ສະນັ້ນຈະເຂົ້າໃຈເລື່ອງການບໍລິຫານຕ່າງໆ,ເຂົ້າໃຈການດໍາລົງຊີວິດ, ສ່ວນໃຫ່ຍຈະເຫັນວ່າເຂົາເຈົ້າ ພໍອາຍຸ 18 ປີ ແມ່ນເລີ່ມໄປຊອກເຮັດວຽກເພື່ອຫາປະສົບການແລ້ວ ແຕ່ໃນອາຊີໂດຍສະເພາະໃນບ້ານເຮົາແມ່ນ 25 ປີຈິ່ງເລີ່ມເຮັດວຽກ 
ດັ່ງນັ້ນສະເລັ່ຍແລ້ວຈະມີສ່ວນຕ່າງກັນປະມານ 7 ປີ ເຊິ່ງເຂົາເລີ່ມຕົ້ນໄວ ໄດ້ລອງຜິດ ລອງຖືກມາແລ້ວ ແລະ ຮູ້ແລ້ວວ່າສິ່ງທີ່ເຂົາຕ້ອງການ ຫຼື ເປົ້າໝາຍຂອງເຂົາແມ່ນຫຍັງແທ້, ດັ່ງນັ້ນຈິ່ງບໍ່ແມ່ນເລື່ອງແປກວ່າເປັນຫຍັງຄົນເອີຣົບຈິ່ງເກັ່ງ ມີປະສົບການຫຼາຍກວ່າຄົນອາຊີ ເພາະເຂົາພຽງເລີ່ມໄວກວ່າເຮົາເທົ່ານັ້ນເອງ.

ປະສົບການ, ບົດຮຽນ, ຄະຕິປະຈໍາໃຈທີ່ຍຶດໝັ້ນ?

ຂ້າພະເຈົ້າຍຶດຖືຢູ່ 5 ປັດໃຈ ເພື່ອເປັນຂໍ້ຄິດໃຫ້ກັບນັກທຸລະກິດມືໃໝ່ໃນການກ້າວສູ່ຄວາມສໍາເລັດ, ຟັງແລ້ວມັນອາດເປັນເລື່ອງທີ່ງ່າຍໆ ແຕ່ວ່າມັນແມ່ນເລື່ອງທີ່ສໍາຄັນ ຖ້າເຮັດຄົບ 5 ປັດໃຈຢ່າງຕໍ່ເນື່ອງຄວາມສໍາເລັດມາແນ່ນອນ.

ຄາຖາເງິນລ້ານ 5 ຂໍ້
1.“ດຸໝັ່ນ” ຄວາມດຸໝັ່ນຄືຄວາມຕັ້ງໃຈ ແລະ ຄວາມດຸໝັ່ນຈະກໍ່ໃຫ້ເກີດຄວາມພາກພຽນ ຫຼາຍຄົນຢາກລວຍ ແຕ່ຕື່ນສວາຍ ແບບນີ້ຄວາມລວຍກໍບໍ່ເກີດ.

2.“ຮຽນຮູ້ເພີ່ມຕື່ມຢູ່ເລື້ອຍໆ” ເພື່ອບໍ່ໃຫ້ຄາຖາເຊື່ອມໃຫ້ທ່ານໝັ່ນເຂົ້າຮ້ານປື້ມ ຊອກປື້ມມາອ່ານເດືອນລະເທື່ອ ຫຼື ຊອກອ່ານຫຍັງທີ່ມີຄວາມຮູ້ຕໍ່ຕົນເອງ.

3.“ເຮັດວຽກເກີນເວລາ” ພໍ່ຂ້າພະເຈົ້າເຮັດວຽກມື້ລະ14 ຊົ່ວໂມງ ເປັນເວລາຫຼາຍກວ່າ 20 ປີ ອອກໄປຄ້າຂາຍແຕ່ 4ໂມງເຊົ້າ ກັບບ້ານ 6ໂມງແລງ ຄາຖານີ້ຈະນຳທ່ານເປັນຄົນຮັ່ງມີໃນທີ່ສຸດ.

4.“ເບິ່ງໂອກາດໃຫ້ເປັນ” ເປັນສິ່ງທີ່ເວົ້າງ່າຍ ເຮັດຍາກ ເພາະໂອກາດເຂົ້າມາໃນຊີວິດມັນບໍ່ໄດ້ຮ້ອງມານຳສາຍລົມ ແຕ່ມັນມາຈາກຄວາມພາກພຽນຂອງ 3 ຂໍ້ທາງເທິງບວກກັບປະສົບການຂອງຜູ້ປະຕິບັດ.

5.“ມີຈິດອາສາ” ຫຼາຍຄົນອາດງົງເນາະວ່າມັນແປວ່າຫຍັງ? ໝາຍຄວາມວ່າເຮົາຕ້ອງເປັນຄົນໃຈກວ້າງ ຄ່ອຍຮຽນຮູ້ສິ່ງອ້ອມຂ້າງ ບໍ່ຕ້ອງຕັ້ງແງ່ວ່າເຮົາຈະໄດ້ຫຍັງກ່ອນລົງມືເຮັດ ອາສາເຮັດຊ່ວຍສັງຄົມ ອາສາເຮັດຊ່ວຍສະມາຄົມ ເຄີຍເຫັນໜັງບໍ່ທີ່ພະເອກຈະໄດ້ວິຊາມາຕ້ອງອາສາໄປເປັນລູກສິດອາຈານເຮັດນັ້ນເຮັດນີ້ໃຫ້ອາຈານສຸດທ້າຍໄດ້ວິຊາດີ. “ຢ່າລືມວ່າຄວາມມັ່ງຄັ່ງມັນບໍ່ມີທາງລັດ ຢາກໄດ້ຕ້ອງພາກພຽນ”

ຫຼາຍຄົນຕັ້ງຄໍາຖາມວ່າ ຢາກເຮັດທຸລະກິດ ແຕ່ບໍ່ມີເງິນ? ຈະເຮັດແນວໃດ?
ຄໍາຖາມນີ້ເປັນຄໍາຖາມທີ່ຖືກຖາມຫຼາຍ ແລະ ຕອບຍາກທີ່ສຸດ ແລະ ຮູ້ທັນທີວ່າຜູ້ຖາມແມ່ນຜູ້ທີ່ຍັງບໍ່ເຄີຍເລີ່ມຕົ້ນເຮັດທຸລະກິດ ຂ້າພະເຈົ້າເຫັນວ່າ: ເງິນມັນມີຢູ່ທຸກແຫ່ງ ແຕ່ຂ້າພະເຈົ້າຢາກກັບໄປເວົ້າເລື່ອງ “ຈິດອາສາ” ຫຼື ເວົ້າເຖິງເລື່ອງແຮງດຶງດູດ. 
ຄົນທີ່ມີແນວຄວາມຄິດຄືກັນມັນຈະມີແຮງດຶງດູດກັນ, ເງິນກໍເຊັ່ນດຽວກັນ ມັນຈະດຶງດູດເອົາຄົນທີ່ມີຄວາມຮູ້ ຄວາມສາມາດ ເງິນຈະແລ່ນເຂົ້າໄປຫາຄົນທີ່ມີທັກສະໃນການບໍລິຫານ ເງິນຈະບໍ່ແລ່ນເຂົ້າໄປຄົນທີ່ຕ້ອງການເງິນ ເງິນຈະຕີຕົວອອກຈາກຄົນທີ່ບໍ່ມີເງິນ ເງິນຈະແລ່ນເຂົ້າໄປຫາຄົນທີ່ຕ້ອງການມີຄວາມຮູ້.
.

ໝາຍຄວາມວ່າແນວໃດ?

ຖ້າວ່າໃຜກໍຕາມທີ່ພ້ອມຈະລົງທຶນ ຈະຕ້ອງລົງກັບຄົນມີຄວາມຮູ້ ມີແຜນການ ມີວິໄສທັດ, ປັດຈຸບັນການເຂົ້າຫາແຫຼ່ງທຶນແມ່ນສະດວກສະບາຍຫຼາຍ ຂໍພຽງແຕ່ທ່ານມີ “ແບບແຜນທຸລະກິດ,ມີຄວາມໜ້າເຊື່ອຖື” ທະນາຄານ ຫຼື ແຫຼ່ງເງິນພ້ອມຈະສະໜັບສະໜູນແລ້ວ.

ດັ່ງນັ້ນບໍ່ແມ່ນທ່ານບໍ່ມີເງິນ ພຽງແຕ່ວ່າທ່ານຍັງບໍ່ທັນມີຄວາມສາມາດ ຍັງບໍ່ພັດທະນາໂຕເອງໄປເຖິງຈຸດນັ້ນໄດ້ເທື່ອ.

“ການທີ່ຈະປະສົບຄວາມສໍາເລັດໄດ້ມັນເປັນເລື່ອງທີ່ບໍ່ຍາກ ແຕ່ການຮັກສາຄວາມສໍາເລັດໄວ້ໃຫ້ຍືນຍົງມັນເປັນເລື່ອງຍາກທີ່ສຸດ. ຖ້າໄດ້ມາໂດຍບໍ່ໄດ້ຮຽນຮູ້ ແມ່ນຈະບໍ່ສາມາດຮັກສາມັນໄວ້ໄດ້ແນ່ນອນ”.

ແຫຼ່ງຂໍ້ມູນອື່ນ 
 ເຟສບຸກສ່ວນຕົວ

ໝວດໝູ່:ນັກທຸລະກິດຊາວລາວ
ໝວດໝູ່:ບຸກຄົນຈາກແຂວງໄຊຍະບູລີ